פורטרט של שחר סגל. צילם: מיכה קירשנר
**שחר סגל** (נולד ב-21 באפריל 1964) הוא מסעדן, איש עסקים, ובמאי פרסומות וקולנוע ישראלי. סגל הוא בעלים ומנכ"ל של חברת "החבר'ה היותר טובים בע"מ", קבוצת מסעדות שהפכה גלובלית יחד עם שותפו השף אייל שני. בבעלות החברה כ-40 מסעדות, נכון לשנת 2023.

ביוגרפיה
--------

סגל, בנו של המעצב והאמן זליג סגל, הוא בוגר בית צבי במגמת קולנוע.

בשנת 1987 שיחק בסרט "בלוז לחופש הגדול". בשנת 1988 יצר את סרט הגמר שלו בבית צבי, "גנימד", בו גם שיחק לצד עמליה ליזרוביץ' ודור צויגנבום (ששיחקו לצידו ב"בלוז לחופש הגדול"). הסרט שודר בערוץ הראשון ביולי 1989.

בתחילת דרכו החליט סגל להתמקד בבימוי פרסומות ותשדירי שירות, ואף זכה במספר פרסים, במסגרת טקס פרסי ענף הפרסום שנערך בפסטיבל חיפה בקיץ 1991. בין לקוחותיו בעולם הפרסום: אל על, שטראוס (יטבתה, מילקי, דנונה), Lumenis, Nice, Vodaphone, בנק מזרחי, סודהסטרים, פרטנר, Yes ועוד.

משנת 1991 סגל הוא הבעלים של חברת ההפקות "POV שחר סגל הפקות". בשנה זאת ביים סגל את המחזה "תמונות מחיי נישואין", שזכה בפרס ראשון בפסטיבל במוסקבה.

ב-1992 ביים את הסדרה "י. שוורץ ומלחמתו בחיים" בכיכובו של שלמה בראבא. באותה שנה גם השתתף בסרט "סיפורי תל אביב".

ב-2003 כיכב סגל בסדרת הטלוויזיה "אוכל למחשבה" לצידו של אייל שני, אשר שודרה בערוץ 8. בסדרה סגל ושני בישלו, אירחו אורחים והגו הגיגים. הסדרה חזרה לעונה שנייה ב-2011.

ב-2008 הקים בתל אביב את מסעדת "הסלון" עם אייל שני, אשר פתוחה שלושה ימים בשבוע ונחשבת למסעדת העלית של שני. למסעדת "הסלון" יש סניפים נוספים, בניו יורק, במיאמי ובפריז, וסניף נוסף בבנייה בלונדון.

ב-2009 פתחו השניים את מסעדת "צפון אברקסס", שלה סניפים בווינה, בסינגפור, בדובאי ובניו יורק. כשנה וחצי לאחר מכן פתחו את הסניף הראשון של "מזנון" ברחוב אבן גבירול בתל אביב, שבה מוגש האוכל של אייל שני בפיתה. נכון לשנת 2023 יש ל"מזנון" כ-19 סניפים נוספים, בין השאר בניו יורק, בבוסטון, במלבורן, בווינה, בסינגפור ובלונדון.

משנת 2012 הקימו השניים, ביחד עם "קבוצת התדר", תחת חברת "חדר בר סיני בע"מ" (השייכת לחברת האם "החבר'ה היותר טובים"), את המסעדות "פורט סעיד", "תדר", "נואיבה" ו"מיראז'", וב-2015 את "רומנו", מסעדה השוכנת בבית רומנו בתל אביב, לצד פיצרייה, תחנת רדיו, חנות תקליטים, מועדון הופעות ובית קפה. סניף ראשון מחוץ לישראל של "פורט סעיד" מתוכנן להיפתח בשנת 2023 בניו יורק.

ב-2018 פתחה הקבוצה את המסעדה הכשרה "מלכה" בתל אביב, המפעילה תוכנית לעבודת הכשרה במטבחים לבני נוער בסיכון.

בשנת 2020 הקימו מסעדה בסינגפור.

במאי 2022 נפתחה מסעדה נוספת של הקבוצה בגריניץ' וילג' בניו יורק, בשם "שמונה". לאחר כחצי שנה נכנסה "שמונה" לרשימה המורחבת של מדריך מישלן. 12 מסעדות בניו יורק הצטרפו לרשימת מומלצי מישלן בשנה זאת. בשנה זאת נפתחה עוד מסעדה כשרה בתל אביב בשם "דבורה". כמו כן, בשנה זו חברה הקבוצה לקבוצת האנוי והם פתחו את מסעדת "למפור" ברחוב המלך ג'ורג' בתל אביב.

בשנת 2016 הקים סגל מחדש את מותג הבגדים של מפעל הטקסטיל הישראלי "אתא", שנסגר ב-1985, ביחד עם המעצבת יעל שנברגר. נכון לשנת 2023 ל"אתא" שלוש חנויות בתל אביב וחנות אונליין.

חיים אישיים
-----------

לסגל שלושה ילדים, בת מנישואיו הראשונים ושני בנים מבת זוגו לשעבר, השחקנית טל ליפשיץ. בשנים האחרונות הוא נמצא בזוגיות עם הבמאית והתסריטאית, הגר בן-אשר. ובאוגוסט 2018 נישאו השניים במדינת ניו יורק בארצות הברית.
אחיו הוא יזם ההייטק עידו סגל.

פילמוגרפיה כבמאי
----------------

* ב-1998 ביים את הסרט "יומן ראש הממשלה", סרט תיעודי שמתעד את השבוע האחרון בחייו של יצחק רבין. הסרט זכה בפרס אופיר לסרט התיעודי הטוב ביותר.
* ב-2002 ביים את הסרט התיעודי "אנשי הדממה" שמספר את סיפורם של אנשי שייטת 13 שצללו בנחל קישון ולקו עקב כך במחלות סופניות שונות.
* ב-2003 ביים את "צעד קטן", סרט עלילתי על חבורת ילדים שחברם חולה בסרטן והם מנסים להגשים את משאלתו האחרונה, שהיא לאבד את בתוליו.
* ב-2007 ביים את הסרט התיעודי "אל הים השחור", על שלושה דולפינים באילת שחברי להקתם מנדים אותם, דבר שגורם להם נזק נפשי ופיזי ובשל כך מעבירים אותם לים השחור כדי שיינצלו.

קישורים חיצוניים
----------------

ויקישיתוף מדיה וקבצים בנושא **שחר סגל** בוויקישיתוף

* שחר סגל, במיזם "אישים" לתיעוד היצירה הישראלית
* שחר סגל, במסד הנתונים הקולנועיים IMDb (באנגלית)
* ליאור יניב, ‏שחר סגל: "באזז בלי אמת הוא חארטה - רני רהב לא קיים יותר", באתר גלובס, 6 ביוני 2013
* נבו זיו, "במאי הוא מאמן כדורסל": שחר סגל חוזר לתיאטרון, באתר ynet, 11 בנובמבר 2016
* שיחה עם שחר סגל בפודקאסט EAR CATCHER, נובמבר 2017
* תיקי גולן, שחר סגל: "שני העסקים הכי גרועים בארץ זה אוכל ואופנה - יש לי את שניהם", באתר ynet, 14 בינואר 2023

הערות שוליים
------------

1. 1 2  חיליק גורפינקל, צפון המזנון: אייל שני פותח מסעדה גדולה בדובאי, באתר כלכליסט, 1 בדצמבר 2022
2. 1 2  שני ליטמן, מת האמן זליג סגל, באתר הארץ, 4 בפברואר 2015
3. ↑  רחל נאמן, בלוז לדור האבוד, כותרת ראשית, 8 ביולי 1987  
מאיר שניצר, היד השנייה של טרומפלדור, חדשות, 26 ביוני 1987
4. ↑  בכורה - "גנימד", כותרת ראשית, 23 בנובמבר 1988
5. ↑  גנימד, דרמה מקומית. 22.20 בכללית, חדשות, 6 ביוני 1989
6. ↑  חגי לוי, טיסה, חדשות, 27 באוגוסט 1991
7. ↑  חגי לוי, פסלון מוכסף לחמניות, חדשות, 25 בספטמבר 1991
8. ↑  חגי לוי, טיל ב" סיפורי תל־אביב", חדשות, 26 בפברואר 1991
9. ↑  דוד שליט, ‏צוות המטבחון, באתר גלובס, 13 במרץ 2003  
נועם יורן, הפסקת אוכל, באתר הארץ, 18 באפריל 2003
10. ↑  אלעד בילו, עכבר העיר, אייל שני ממשיך לחפש: חוזר בעונה שניה של "איפה האוכל?", באתר הארץ, 30 ביוני 2011
11. ↑  יצחק דנון, ‏שותפם לשעבר של אייל שני ושחר סגל: השניים נישלו אותי ממסעדת "הסלון" בת"א, באתר גלובס, 11 בפברואר 2009
12. ↑  דובי פרנסס, ‏האיש מאחורי האימפריה של אייל שני, באתר ‏מאקו‏, 22 באוגוסט 2022
13. ↑  גולן חזני, בלעדיאייל שני והמלונאי לירן ויצמן יפתחו 150 מסעדות באירופה, באתר כלכליסט, 19 בינואר 2022
14. ↑  יעל רייף, עכבר העיר, פרויקט מיוחד: פתאום הגורמה בפיתה, באתר הארץ, 30 בספטמבר 2011
15. ↑  אתר למנויים בלבד אריאל פלקסין, מלכה: אז איך המסעדה הכשרה של אייל שני?, באתר הארץ, 13 במרץ 2018
16. ↑  המסעדה הכשרה החדשה של אייל שני - כל הפרטים | דתילישס, באתר דתילישס, ‏5 בנובמבר 2021
17. ↑  איתן לשם, מה עשית בקורונה? "עשיתי התקף לב". שחר סגל ואייל שני פותחים מזנון בסינגפור, באתר הארץ, 2 בנובמבר 2020
18. ↑  Luke Fortney, Michelin Announces 14 New York Restaurants Up for Awards in 2023, Eater NY, ‏3 בundefined 2023
19. ↑  שמונה כוכבים: המסעדה של אייל שני בניו יורק נכנסה למדריך מישלן, באתר "Time Out ישראל", 12 בינואר 2023
20. ↑  ריטה גולדשטיין, ‏דבורה: כל הפרטים על המסעדה הכשרה החדשה של אייל שני, באתר ‏מאקו‏, 27 בפברואר 2022
21. ↑  אתר למנויים בלבד איתן לשם, כש"האנוי" ואייל שני נפגשים: הכירו את "למפור", המלזית החדשה שמחליפה את המזנון בקינג ג'ורג', באתר הארץ, 18 באוקטובר 2022
22. ↑  אתר למנויים בלבד אופיר חובב, כובע הטמבל של "אתא" מיוצר בעזה? ראיון עם המעצבת הראשית, באתר הארץ, 29 באוגוסט 2021